Galterus, Dei gratia, Lingonensis Episcopus, omnibus in posterum. Ex iniuncto nobis officio et diuine pietatis intuitu, ecclesiis nobis commissis quietem tranquillam preparare et earum bona et dignitates pro posse nostro, canonice tamen et iuste, ampliare et ampliata fauere, debemus. Inde est quod dilecte filie nostre Ecclesie beati prothomartiris Stephani Dyuionensis et Canonicorum ibi sub regula uiuentium, utilitati perpetue et quieti prouidentes, liberam et electionem Abbatis per temporum successionem, concedimus. Addimus etiam quod Abbas loci illius, quicumque erit, curam animarum quatuor parochiarum dyuionensium recipiat habeatque ab Episcopo, sancte Marie uidelicet, sancti Michaelis, sancti Medardi et sancti Nicolay. Ut autem hoc inconcussum et stabile permaneat, presenti scripto perpetua et tenaci uiuendum memoria commendauimus et sigilli nostri auctoritate confirmauimus. Actum est hoc anno ab Incarnatione Dei M° centesimo LXXVIII°. Huius rei testes sunt: Wiardus magister Morment, Hunaudus capellanus meus, Herembertus de Rubeo Monte, Herduinus lingonenses Canonici; de Canonicis Ecclesie illius, Raduphus prior, Petrus sancti Medardi, Johannes de Sauigneo, sancte Marie capellani; de seruientibus eiusdem ecclesie, Willermus neittarius, Petrus Cocus.